Баязит Дим 1909 йылдың 24 ғинуарында Өфө губернаһы Бәләбәй өйәҙе Әлшәй волосының Иҫке Айыухан ауылында урта хәлле крәҫтиәндең күп балалы ғаиләһендә беренсе булып тыуған. Ваҡытына ҡарата алдынғы ҡарашлы була, 1923 йылда йәштәр ойошмаһы РКСМ (1926 йылдан — ВЛКСМ) сафына алына. 1924 йылда ауыл мәктәбенең ете синыфын тамамлағас, Бәләбәй педагогия техникумына уҡырға инә. Бында ул комсомол ячейкаһы етәксеһе була, тел һәм әҙәбиәт уҡытыусылары тәҡдиме менән республика гәзиттәренә хәбәрҙәр яҙа башлай. Уның тәүге ижад өлгөләре уҡыусы йәштәр тормошон һәм ауылдағы яңылыҡтарҙы сағылдыра һәм Өфөлә сыҡҡан «Яңы ауыл» (хәҙерге «Ҡыҙыл таң») гәзитендә «Баязит Дим» псевдонимы менән даими баҫылып тора. 1928 йылда махсус урта белемле уҡытыусы һөнәре алған һәм әүҙем йәш хәбәрсе булып танылған егетте «Коммуна» гәзетенә (хәҙерге «Ҡыҙыл таң») эшкә саҡыралар. 1929 йылда ВКП(б)-ның Башҡортостан өлкә комитеты бюроһы ҡарары менән Баязит Дим республика райондарында тәүгеләрҙең береһе булып сыға башларға тейешле «Ленин юлы» гәзитен ойошторорға Туймазыға ебәрелә. Баҫма донъя күрә башлағас, уның редакторы була. Баязит Дим гәзиттә буласаҡ күренекле башҡорт яҙыусыһы Баязит Бикбай (яуаплы секретарь) һәм аҙаҡтан «Башҡортостандың халыҡ шағиры» исемен алған Рәшит Ниғмәти менән бергә эшләй. Нәҡ ошо осорҙа матбуғатта ауылдағы коллективләштереү, комсомол йәштәрҙең яңы тормош төҙөүҙәге роле тураһындағы көнүҙәк мәҡәләләре менән бер рәттән әҙип хикәйәләр ҙә ижад итә. Уның «Яҙ йыры», «Йәшлек», «Барыбер яҙ килер», «Ауылым тураһында» тип исемләнгән әҫәрҙәре бер-бер артлы баҫылып сыға. 1930 йылда коллективлаштырыу темаһына арналған «Ҡыуыштағы тормош» повесы донъя күрә. Туймазы район гәзитендә эшләгәндә Баязит Дим ВКП(б) сафына ҡабул ителә.